open-index/open-wikipedia-markdown huggingface dataset:
Grev Wedels plass (Oslo)

:::*Se [[Grev Wedels plass|pekerside]] for flere forekomster av Grev Wedels plass.*

**Grev Wedels plass** er en park som dekker ett kvartal i Kvadraturen i Oslo sentrum. Parken ble anlagt i 1869 og gjenåpnet i 1988.

## Plassen og bebyggelsen rundt
Plassen er 13,9 mål stor og avgrenses av Myntgata i nord, Skippergata i øst, Glacisgata i syd og Kirkegata i vest. Store trær står langs ytterkantene av plassen. Fra hjørnene går gangveier til midten, der det står en fontene. 

På den østre delen av plassen står Militærhospitalet, opprinnelig oppført 1807 i Empirekvartalet, området øst for Akersgata der Regjeringskvartalet ligger i dag, og gjenoppført på Grev Wedels plass i 1984. Oslo Byes Vel, Norsk musikkråd og Kulturrådet holder idag til i bygningen. Selve plassen og Militærhospitalet er fredet etter kulturminneloven § 19. Parken forvaltes av Friluftsetaten.

I hjørnet mot krysset Kirkegata / Myntgata står skulpturen ”Hanne på stranden” av Skule Waksvik, satt opp i 1991. 

Plassen har navn etter greve, eidsvollsmann og stortingspresident, jernverkseier, amtmann, finansminister og stattholder Herman Wedel-Jarlsberg (1779–1840).

Gamle Logen, lokale for konserter med mer, har adresse Grev Wedels plass 2, og fyller kvartalet syd for plassen. Astrup Fearnley Museet holdt til nord for Militærhospitalet, fra åpningen i 1993 og fram til flyttingen til nybygget på Tjuvholmen i 2012.

## Historie
I årene etter at Akershus festning var nedlagt som aktiv festning planla staten å bygge ut nye hovedstadsinstitusjoner ved Bankplassen og Grev Wedels plass. På Grev Wedels plass var det tenkt bygninger for Stortinget og Høyesterett. I 1836 nedla militære myndigheter byggeforbud her, og planene måtte legges vekk. Oslo Byes Vel foreslo i 1840-årene å opparbeide plassen som park, og dette ble realisert i 1869. Da hadde plassen utsikt til sjøen (Bjørvika).  Parken tiltrakk seg lyssky virksomhet og ble ikke så mye brukt av befolkningen som man hadde håpet. 

I 1930-årene ble Grev Wedels plass lagt ut til parkeringsplass. Under annen verdenskrig var plassen brukt til brakker og tilfluktsrom, en tid etter krigen til bensinstasjon. Grev Wedels plass ble opparbeidet som park på nytt og gjenåpnet i 1988.

## Planer i forbindelse med Fjordbyen
På 2000-tallet arbeides det, som del av Fjordbyen, med planer om park fra Grev Wedels plass til sjøfronten, og å gi området her og nordover langs Bjørvika et representativt preg. Alléen på Grev Wedels plass er tenkt forlenget til sjøfronten.

## Se også
* Parker i Oslo 

## Litteratur
* 
* Marius Røhne: *Oslo kommunale parker og grønnanlegg 1810-1948.* Oslo, Myhres papirindustri, 1967, ss. 158-162
* Reguleringsplan ifm. Bjørvikatunnelen for E 18, Plan- og bygningsetaten, 2002 (om planer ifm. Fjordbyen)

## Eksterne lenker
* 
*
L’Alpe d’Huez

**Alpe d'Huez** er et skisportsted på 1850 meters høyde i de sentrale franske alpene i kommunen Huez i departementet Isère.

## Tour de France

Alpe d'Huez er en av de mest kjente stigningene i Tour de France. Den har vært med nesten hvert år siden 1976. Første gangen, i 1952 ble etappen vunnet av italieneren Fausto Coppi.

Klatringen er 13,8 km lang og med en stigning på 8,1 %. Vegen har 21 serpentinsvinger med skilt med navnet på vinnerne på hver etappe som er avgjort her. Da man kom hit for 22. gang, i 2001, startet man på ny nederst med doble skilt som hyller både Fausto Coppi og Lance Armstrong. 

Som den mest legendariske klatringen i Touren har den vært scene for noen kaotiske folkeansamlinger de seneste ti årene. I 1999 vant Giuseppe Guerini etappen til tross for at han ble veltet overende av en overentusiastisk tilskuer som gikk ut i veien for å ta bilde. I 2004 ble det kjørt individuelt temporitt opp Alpe d'Huez. Det ble et kaotisk løp med nesten en million mennesker på fjellet og mange kunne ikke motstå fristelsen til å puffe på sine favoritter opp mot toppen. Lance Armstrong vant etappen.

I 2013 klatret man opp stigningen to ganger på den 18. etappen.

Alpe d'Huez er også kjent som «det nederlandske fjellet», ettersom nederlendere vant her 8 av de første 14 gangene.

### Vinnere av Alpe d'Huez-etappen i Tour de France

I 1979 var det to etapper til l'Alpe d'Huez.

## Megavalanche
Megavalanche er et årlig downhill-sykkelritt på fjellet Alpe d'Huez.

De starter på Pic Blanc på snø 3320 moh, videre via Alpe d'Huez på 1850 moh, gjennom Le Bourg-d'Oisans 701 moh og avsluttes på 720 moh i Allemont. Rittet er på 33km og er for det meste svart-sti downhill-sykling. Det er åpen påmelding, men alle deltagere må ha helhjelm og rustning. Kvalifiseringen er på 15km og avgjør hvor du starter i feltet. Alle starter samtidig, som oftest på snø, som resulterer i at veldig mange faller og sklir ned fjellet.

Konkurransenedfarten er åpen for syklister hele sommeren og kan nås med gondol fra Alpe d'Huez. En preparert downhill-løype, freeridepark, ramper og dirt-hopp holdes også åpne i sesongen, og merkede stier egner seg, sammen med fjellveiene i området, godt for mer moderat terrengsykling.

## Eksterne lenker
*
Gode Ord Dør Sist

**Gode Ord Dør Sist** (**G.O.D.S.**) er en norsk rap- og hiphopgruppe. Gruppen består av Erik Bruset (Børek) og Trond Wiger (Tfuzz). De produserer musikk i GODSterminalen, like ved E. C. Dahls bryggeri på Lamon i Trondheim. De har bidratt på et stort antall plater, samlealbum og mixtapes, i tillegg til flere offisielle utgivelser.
De ga ut LP-en "Gode Ord Dør Sist" i 2009, og ga ut "Svart Jord" 24. november 2012. Bruset er også kjent som medeier av vinylbutikken Fatback, og DJ med blant annet klubbkonseptene Sjøkasnkom!? og The Message. Trond Wiger ble valgt til fylkeskunstner for 2012. Begge er aktive kursholdere innen tekstskriving og DJ-ing. De har vært medarrangører av hiphopfestivalen 2xH, reggaefestivalen Jamrock og flere "open mics".

## Opptredener
Gruppen spilte første gang sammen i 1995. De opptrådte på supportkonserter for Public Enemy (1999), Wu-Tang, Xzibit, Beatnuts, Sage Francis og Tha Alkaholiks. De har turnert i Norge og Tyskland, og hadde tre konserter i New York (2012). De var med på hiphopfestivalen 2xH gjentatt ganger (2000, 2002, 2004, 2007, 2009). De har også opptrådt i regi av Rikskonsertene. 8. mai 2007 opptrådte de i forbindelse med demonstrasjon til støtte for Eugene Ejike Obiora og opptrådte på Moldejazz i 2007.

## Diskografi
* *Bovak* - 7" EP med 6 spor (2002)
* *Slentre* - CD–singel (2003)
* *Kjenn varmen* - CD–singel (2005)
* *Trondheim* - CD–singel (2005)
* *Glade jul* - CD-trippelsingel (2006)
* *[[Gode Ord Dør Sist (album)|Gode Ord Dør Sist]]* - LP–album (2009)
* *[[VrakGODS]]* – CD-gatealbum (2010)
* *Kroa* - 7" (2012)
* *[[Svart jord]]* - LP-album (2012)
* *GODSstickers* - 7" (2013)

## Referanser


## Eksterne lenker
* 
* Gode Ord Dør Sist på Rockipedia 
* Yo! Shakespeare i Adresseavisen 2007-01-16
John Willock

**John Willock** (eller *Willocks*) (født ca. 1515, død 4. desember 1585) var en skotsk reformator. Han vokste opp i Ayrshire og tok sin utdannelse ved University of Glasgow.

Etter å ha vært munk i en kort tid omfavnet Willock den nye reformerte kristendommen og dro til London hvor han en gang rundt 1542 ble prest for Henry Grey, den senere hertug av Suffolk, far til Lady Jane Grey som senere ble dronning av England i ni dager og så halshugget. 

Da den katolske Maria I av England overtok den engelske trone i 1553, dro Willock som så mange andre i landflyktighet, til Emden i Friesland hvor han praktiserte som lege, men reiste også tidvis tilbake til Skottland på besøk. Han ble knyttet til ledende skotske reformatorer i deres kamp mot dronningregenten Maria av Guise og den romerske-katolske religion, og i 1558 dro han tilbake til Skottland for godt.

I Skottland begynte Willock å holde prekener og i 1559 ble han lyst fredløs. Hans popularitet gjorde at denne dommen ikke hadde noen effekt, og som John Knox’ stedfortredende prest ved St Giles' Cathedral i Edinburgh administrerte han kirkesamfunnet for første gang i henhold til den reformerte troen. Han var således til stadig frustrasjon og irritasjon for regenten som forsøkte å gjenopprette den katolske troens autoritet i Skottland. Willock var en av fire prester som ble valgt av konventet av oktober 1559 til å sitte i regjeringens råd, og han ble en av de som ble utpekt til å sammenstille *Den første bok om disiplin* (en veiledning om religiøs og etisk livsførsel) (1560).

I 1562 ble han rektor av Loughborough i Leicestershire, men han opprettholdt forbindelsen med kirkesamfunnene i Skottland og var forliksmann ved generalforsamlingen til den skotske kirke samme år, og på nytt i 1564, i 1565 og i 1568. Han døde ved Loughborough den 4. desember 1585.

## Referanser


## Eksterne lenker
* Significant Scots: John Willock

*
Neckar

**Neckar** er en elv i Hessen og Baden-Württemberg i Tyskland. Den har en lengde på 367 km og er en av de store sideelvene til Rhinen som den møter i Mannheim fra høyre. Neckar har sitt utspring i Schwarzwald, nær Villingen-Schwenningen i det vernede området *Schwenninger Moos* 706 moh. Herfra renner den gjennom Tübingen, Nürtingen, Esslingen, Stuttgart og Heilbronn.

Langs elvedalen i Odenwald ligger det mange slott, bl.a. Burg Hornberg og Burg Guttenberg, men også det nedlagte atomkraftverket Obrigheim, som skal rives før 2023. Etter å ha passert Heidelberg har Neckar en gjennomsnittlig vannføring på 145&nbsp;m³/s, dette gjør elva til Rhinens fjerde største sideelv, og Tysklands tiende største elv.

Navnet *Neckar* kom via *Nicarus* og *Neccarus* fra det keltiske ordet *Nikros*, som betyr «vill elv» eller «vill mann». Siden ca. 1100 ble det transportert tømmer fra Schwarzwald på Neckar, f.eks. til Nederland og skipsverftene der. På 1800-tallet ble de tradisjonelle hestedrevne taubåtene erstattet av dampskip som brukte en 155 km lang kjede til å dra seg oppover elva. Jernbanen gjorde det mulig å transportere tømmer til havnen i Heilbronn, og tømmerfløting ble derfor bare praktisert i de nedre delen av Neckar etter 1899. 

Takket være 11 sluser kunne skip på inntil 1&nbsp;500 tonn gå opp til Heilbronn i 1935. I 1968 ble de siste 27 slusene ved Deizisau ferdigstilt, slik at Neckar ble farbar for lasteskip 200 km oppover elva fra Mannheim til elvehavnen i Plochingen, der elva Fils munner ut.

Det er populært å sykle langs elva, særlig i sommermånedene. De bratte dalsidene blir brukt til dyrking av vindruer, hovedsakelig til å lage Trollinger.

## Byer langs Neckar
Fra kilden til munningen i Rhinen:

* Villingen-Schwenningen
* Rottweil
* Oberndorf am Neckar
* Sulz am Neckar
* Horb am Neckar
* Rottenburg am Neckar
* Tübingen
* Nürtingen
* Plochingen
* Esslingen (am Neckar)
* Stuttgart
* Ludwigsburg
* Freiberg am Neckar
* Benningen am Neckar
* Marbach am Neckar
* Besigheim
* Lauffen am Neckar
* Heilbronn
* Neckarsulm
* Bad Wimpfen
* Mosbach
* Eberbach
* Heidelberg
* Mannheim

## Referanser
Proffboksing

**Proffboksing** er en form for boksing hvor regelverket skiller seg fra amatørboksing. 

Reglene for lisensiering og medisinsk oppfølging innenfor idretten profesjonell boksing, varierer fra land til land. Europa har en langt strengere lisensieringsordning og oppfølging av utøverne enn resten av verden.

For å oppnå lisens, må profesjonelle boksere i de fleste europeiske landene gjennomgå grundige medisinske tester før kamp. Disse består av en generell fysisk gjennomgang og blodprøver for HIV, hepatitt A, hepatitt B og hepatitt C. Magnetresonanstomografi (hjernescanning) er påbudt minst én gang i året og eventuelt flere ganger ved flere kamper de siste 12 månedene. 

Ingen annen idrett har legeundersøkelser før, under og etter kamp på lik linje med profesjonell boksing. Det er pålagt med lege ved alle stevner, både for amatør og proffboksing. Lege kan til enhver tid stoppe kamp på bakgrunn av sin medisinske kompetanse og ekspertise. I boksing er det altså én lege pr. to utøvere i ringen. Det ingen annen idrett med større legedekning enn boksing.

Det er andre regler og utstyr enn amatørboksing, og hodebeskyttelse og trøye er ikke tillatt. Hanskene er tynnere, og har ikke den hvite streken som amatørboksing har for poengregning.

Kampene varer i tre minutter pr. runde, og det er ett minutt pause imellom hver runde. Kampene går fra fire til tolv runder. Det er tre dommere, to utenfor og en kampleder i ringen, som gir beste bokser ti poeng per runde. Godkjente slag er mot siden, foran hode, og over beltestedet, foruten rygg. Slaget må være knyttet, og alle andre slag på kroppen er ikke lov inklusiv nedoverslag. I kamp må minst tre av fem dommere registrere slaget for at det skal være godkjent.

## Bokseforbund (utvalg)
* World Boxing Association (WBA)
* World Boxing Council (WBC) 
* International Boxing Federation (IBF)
* World Boxing Organization (WBO)

## Forbud
Profesjonell boksing har vært forbudt i Norge ved lov om forbud mot profesjonell boksing. Stortinget opphevet det 33 år gamle forbudet mot proffboksing i Norge den 16. desember 2014. 

Sverige hadde forbud fra 1969 til 2007.
Cuba forbød proffboksing i 2022 og er sammen med Nord-Korea de eneste landene som har et forbud. 

## Norske boksere med forbundstitler
Per 2011 har ingen nordmenn innehatt en VM-tittel, bare forbundstitler i ett eller flere av forbundene WBA, WBC, IBF og WBO.

*Cecilia Brækhus (WBA, WBC, WBO, WPBF)
*Magne Havnå (WBO)

## Referanser


## Noter
Byfjorden (Sverige)

**Byfjorden** er en fjord i Bohuslän i Sverige. Den begynner ved sundet Sunningen, som blir krysset av Uddevallabroen og går inn til Uddevalla. Mot vest ligger Havstensfjorden. 

Det er flere fjorder i Norge med dette navn. Se Byfjorden.
## Referanser
Feldberg

**Feldberg** er det høyeste fjellet i Schwarzwald og samtidig Tysklands høyeste fjell utenom Alpene. Freiburg im Breisgau er nærmeste by.

Fjellet må ikke forveksles med de to mindre toppene i distriktet Hochtaunuskreis i fjellkjeden Taunus, om lag 300&nbsp;km lengre nord,  Kleiner Feldberg (825&nbsp;m) og Großer Feldberg (880&nbsp;m), som ble brukt til bakkeløp.

Feldberg er også navnet på området som omfatter landsbyene Bärental, Feldberg, Falkau, Altglashütten og Neuglashütten.

## Geografi
Feldberg ligger sørøst for Freiburg im Breisgau. Fra toppen på 1&nbsp;493&nbsp;m går det et platå ca. 2&nbsp;km  sørøstlig retning til toppen Seebuck (1&nbsp;448&nbsp;m). Herfra går det en dyp dal i sørøstlig retning, som omfatter Feldsee, en innsjø på om lag tusen meters høyde.

## Kommunikasjon
Fjellet er lett tilgjengelig med bil via B 317, og med tog via stasjonen Feldberg-Bärental, som også er den høyest beliggende togstasjonen i Tyskland (967&nbsp;moh). Fra stasjonen går det bussrute til skiheisene i Seebuck.

Feldberg er Tysklands største vintersportssted utenfor Alpene. Det er om lag 30 skiheiser og over 50 kilometer med alpinløyper. 

## Referanser


## Eksterne lenker
*
Kjetil Nilsen

**Kjetil Nilsen** er navnet til flere personer:

*Kjetil Nilsen (fotballspiller) – norsk fotballspiller, født 1975
*Kjetil Korbu Nilsen – norsk kjelkehockeyspiller, født 1971
*Kjetil Nilsen (bedriftsleder) – konsernsjef i Olav Thon Gruppen, født 1966
Trond Wiger

**Trond Wiger**, med artistnavnene **Tfuzz** og **Forbainna Løve**, (født 19. februar 1979 i Trondheim) er en norsk rapper og tekstforfatter. Han er et av to  medlemmer i hiphopgruppa Gode Ord Dør Sist (G.O.D.S), som ble startet i 1997. I tillegg er han også rapper i bandene Enok Monk, NSB (med The School), Væren og Game of Tronds.

Han ble nominert til Spellemannspris i 2009 for plata *[[Går i fjøs]]*, som han ga ut sammen med Gjermund Larsen og Bom Basker. Sammen med Erik Bruset ble han nominert til Wimp-prisen i 2013 for albumet *Svart Jord*.

Trond Wiger var utøvende fylkeskunstner i Sør-Trøndelag i 2012.

## Diskografi

### Som soloartist

#### Album

* 2022 Att og fram e aubergine. (vinyl)

#### Singler

* 2018 Tfuzz & Bad Spit - Lev en gang (vinyl)
*2018 Trond Wiger & Sage Francis - La dæm mal/Make em Purr (vinyl)
*2019 *Dåpen*

### Med Enok Monk

* 2024 føkt mose (vinyl)
* 2026 Brødrene Løvemat (vinyl)

### Med GODE ORD DØR SIST

#### Album

* GODE ORD DØR SIST (2009)
* Svart Jord (2012)

#### Singler

* 2002 *Bovak* (vinyl)
*2003 *Slentre*
*2005 *Kjenn Varmen*
*2005 *Trondheim*
*2006 *Glade jul*  (trippelsingel)
*2007 *I siste sekund*
*2009 *VrakGODS*
*2012 *Kroa* (vinyl)
*2013 *GODSstickers* (vinyl)
*2016 *Stinke* (vinyl)

### Med NSB

#### Album

* Kajsa Kajsa (2020)
* Familiealbum (2023)
* Moskus Sessions (2023)

#### EP

* Bobby (2019)

### Med Børeks Firo

* Trondskapens Hotell 10" (2013)

### Deltar også på

* Åge Aleksandersen - Det e langt å gå til Royal Albert Hall (2016)
* Samleplate - Midt i livet (2015)
* Running Away - Peacock Kitch (2013)
* Dekstra Large - Dekstra Large (2012)
* GODS & Zeps - International Classic (2012)
* Pats One - DFSFS vol 1. (2011)
* Gjermund Larsen og Bom Basker - Går i fjøs (2009)
* Fremmed Rase - Varsko her (2006)
* Fremmed Rase - Pisspreik (2004)

## Referanser
Harry Reid

**Harry Mason Reid** (født 2. desember 1939, død 28. desember 2021) var en amerikansk politiker som representerte Det demokratiske parti. Han var senator for delstaten Nevada i USAs senat fra 1987 til 2017.

Reid ble valgt inn i Nevadas delstatsforsamling i 1967 og var der fram til 1970, da han ble viseguvernør for Mike O'Callaghan. I 1974 prøvde han å bli valgt inn i Senatet, men tapte med færre enn 600 stemmer.

I 1982 ble han valgt inn i Representantenes hus, hvor han satt fram til 1987. Under kongressvalget i 1986 ble han valgt inn i Senatet, og ble gjenvalgt i 1992, 1998, 2004 og 2012. Han var minoritetsinnpisker, fra 1999 til 2004, bortsett fra en periode i 2001–2002, da Demokratene hadde flertall.

Da daværende minoritetsleder Tom Daschle ikke ble gjenvalgt i 2004, tok Reid over jobben. Etter kongressvalget i 2006 fikk Demokratene flertall ved hjelp av to uavhengige kandidater, og Reid ble majoritetsleder. Det var første gang en mormon ble majoritetsleder i Senatet. Ved valget i 2014 mistet demokratene flertallet, og Reid ble igjen minoritetsleder. Reid stilte ikke til gjenvalg ved valget i 2016.

## Referanser


## Eksterne lenker
*
Hasseløybrua

**Hasseløybrua** (i dagligtale kalt «Bakarøybronå» er ei veibru som forbinder Hasseløy («Bakarøynå») med fastlandet i Haugesund. Brua krysser Smedasundet og ble åpnet i 1954.
Ei eldre bru til Hasseløy ble åpnet i 1872.

## Eksterne lenker
*
Schwarzwald

**Schwarzwald** er en skogkledd fjellkjede i Baden-Württemberg sørvest i Tyskland. Området grenser til Rhindalen i vest og sør. Den høyeste toppen i Schwarzwald er Feldberg (1493 moh.). Schwarzwald var tidligere dominert av bøk og edelgran. Begge arter kaster skygge og det betydde at skogen var tett og mørk, og derav navnet Schwarzwald – *den svarte skogen.* 

## Geografi
Geologisk består Schwarzwald av et sandsteinlag over en kjerne av gneis. I siste istid ble Schwarzwald formet av isbreer, og flere dalgryter, bl.a. Mummelsee, har sitt opphav fra denne perioden. Av elver i Schwarzwald finner man Donau (som har sitt utspring her), Enz, Kinzig, Murg, Neckar og Rench. Schwarzwald er en del av det kontinentale vannskillet mellom Atlanterhavet (Rhinen) og Svartehavet (Donau).

Skogene består hovedsakelig av furu og gran, noe blir dyrket i kommersielle monokulturer. Hovednæringen i området er derimot turisme. På grunn av trehogst og arealbruk er skogen i dag bare en brøkdel av hva den en gang har vært. Skogen er i tillegg hardt rammet av sur nedbør. Orkanen *Lothar* rotveltet flere kvadratkilometer med skog på fjelltoppene i 1999. Dermed ble mange av de høye toppene helt bare, og i dag finner man bare kratt og unge furutrær her.

## Attraksjoner

Byene Freiburg og Baden-Baden er populære turistmål på vestsiden av Schwarzwald. I skogen finner man byer og landsbyer som Bad Herrenalb, Baiersbronn, Freudenstadt, Gengenbach, Schramberg, Staufen, Titisee-Neustadt, Hausach og Wolfach. Andre populære destinasjoner er fjell som Feldberg, Belchen, Kandel og Schauinsland, innsjøene Titisee og Schluchsee og fossen Triberg (ikke den høyeste, men den mest kjente fossen i Tyskland).

Vogtsbauernhöfe er et friluftsmuseum som viser livet til bønder i området på 1500- og 1600-tallet. Deutsches Uhrenmuseum (det tyske klokkemuseet) i Furtwangen viser historien til klokkeindustrien og urmakerne.

## Referanser


## Eksterne lenker
* 
* Turistinformasjon 
* Bildelenke 
* blackforestinfo.com
* Bildelenke
* Webkamera i Schwarzwald
Kollstraumen bru

**Kollstraumen bru** er ei veibru på fylkesvei 801 i Bindal kommune i Nordland. Brua krysser den smale Kollstraumen, en sidefjord til Sørfjorden, som igjen er en sidefjord til Bindalsfjorden. Kollstraumen bru er ei hengverksbru bygd i 1971; den leder rett inn i den korte Kollstraumen tunnel, og er 137 meter lang.

Kollstraumen bru har et hovedspenn på 85 meter og er spesiell ved at hengebåndene ligger på undersiden av brudekket, som støtter seg på korte pillarer på båndene. «Disse er i betong 30x130cm., armert med spennkabler som spennes opp gradvis etter som arbeidet skrider frem. Dette er visstnok den eneste bro av denne type i Europa.» Brua er bygd av entreprenørfirmaet Christie & Opsahl AS.

Kollstraumen bru og tunnel ble i 2002 foreslått vernet i Nasjonal verneplan for veger, bruer og vegrelaterte kulturminner. Riksantikvaren fredet brua og tunnelen 17. april 2008.

## Se også
*Kollstraumen tunnel

*Liste over broer i Norge
*Liste over broer i Norge etter lengde

## Referanser


## Eksterne lenker
* 

* Opplandsbilder.no: Bilder av Kollstraumen bru
* Bilde av brua sett fra sør.
Kjell Vidar Røyne

**Kjell Vidar Røyne** (født 1. august 1970 i Tønsberg) er en norsk kjelkehockeyspiller. Han spiller for Oslo Kjelkehockeyklubb. 

Kjell Vidar har en inkomplett ryggskade fra 1985 som resulterte i amputasjon av høyre legg i 1992, og senere amputasjon av venstre legg i 2006.

I tillegg til å være aktiv idrettsutøver er han servicetekniker i Infocare, avd Sandefjord.

Han deltar i de paralympiske vinterlekene 2010 i Vancouver.

## Meritter
* World cup i kjelkehockey 1991
** Bronse
* World cup i kjelkehockey 1992
** Sølv
* Paralympiske vinterleker 1994
** Sølv
* VM i kjelkehockey 2004
** Gull
* Malmö Open 2005
** Gull
* Paralympiske vinterleker 2006
** Sølv
* EM 2007
** Gull
* VM 2008
** Sølv
* VM 2009
** Sølv
* 2010
** Bronse i Paralympics

## Æresbevisninger
* 1992 – All Star Team VM i Kjelkehockey, Ottawa Canada
* 2005 – Oslo kommunes ærespris (for sitt Gull i VM 2004)
* 2007 – Oslo kommunes ærespris (for sitt sølv i Paralympics 2006)

## Referanser


## Eksterne lenker
* 
*
Constellation-programmet

**Constellation-programmet** var et program utviklet av NASA for å skape en ny generasjon romskip beregnet på bemannede romferder, bestående av Ares I- og Ares V-rakettene, Orion (også kjent som *Crew Exploration Vehicle*), Earth Departure Stage og Lunar Surface Access Module. Disse farkostene skulle være i stand til å gjennomføre en rekke ferder og oppdrag, alt fra ferder til Den internasjonale romstasjonen til månelandinger. I Obama-administrasjonens budsjettforslag for 2011 ble det foreslått det å kansellere Constellation-programmet til fordel for utvikling av andre bemannede romprogrammer 

Mesteparten av Constellation-programmets maskinvare var basert på systemer opprinnelig utviklet for romfergen, mens Orions todelte mannskaps- og servicemodul-system er sterkt inspirert av det tidligere Apollo-programmet. Ferdene i Constellation-programmet skulle derfor ha tatt i bruk teknikker for å dokke romfartøy i jordbane og månebane, utviklet og brukt på 1960-tallet.

## Romferder i Constellation-programmet
I oktober 2006 presenterte NASA en omfattende plan for ferder i Constellation-programmet.  Bare to av dem ble gjennomført.

## Gjennomførte ferder i Constellation-programmet

## Se også
*Artemis-programmet

## Referanser


## Eksterne lenker
* Official Constellation NASA Web Site  (omdirigerer til irrelevant nettside)
* Official Orion NASA Web Site
* Official Ares Web Site  (omdirigerer til irrelevant nettside)
* A Visual History of Project Constellation
Jack Broughton

**Jack Broughton** (født 1703 eller 1704, død 8. januar 1789) var en engelsk bokser. Han var den første som lagde regler for boksesporten, kjent som London Prize Ring rules. Før hans regler ble laget varierte reglene fra kamp til kamp. På den tiden ble det bokset med bare never, hansker og annet utstyr ble ikke brukt. Jack Broughton ble regnet som engelsk mester i boksing fra 1734, 1736 or 1738 til 1750.

## Referanser
Wimbledon-turneringen 2000

**Wimbledon-turneringen 2000** ble avviklet mellom 26. juni og 9. juli i London og er en Grand Slam-turnering i tennis på gress. Amerikanske Pete Sampras vant sin  fjerde strake singletittelen i Wimbledon for herrer og sin sjuende totalt. Singleturneringen for damer ble vunnet av amerikanske Venus Williams, hun vant også damedoublen sammen med sin søster Serena Williams. Det australske doubleparet Todd Woodbridge / Mark Woodforde vant doubleturneringen for herrer og Donald Johnson og Kimberly Po vant mixeddoublen. 

## Menn
### Kvartfinaler

### Semifinaler

### Finale

## Kvinner
### Kvartfinaler

### Semifinaler

### Finale

## Eksterne lenker
* ITF Menn , Kvinner
Loyd Remi Pallander Solberg

**Loyd Remi Pallander Solberg** (tidligere Loyd Remi Johansen, født 25. juli 1987 i Skiptvet) er en norsk kjelkehockeyspiller og langrennsløper. 

Han måtte amputere det venstre beinet etter en trafikkulykke i mai 2004, men ble under rehabiliteringen anmodet om å begynne med kjelkehockey. Da han ble tatt ut til de paralympiske vinterlekene i Torino i 2006 hadde han kun halvannen sesong bak seg som aktiv innen kjelkehockey. Han konkurrerer i klassen LW12. 

Han deltar i de paralympiske vinterlekene 2010 i Vancouver.

## Meritter
*2011
**Bronse i EM i kjelkehockey 2011
*2010
** Bronse i Paralympics
*VM i kjelkehockey 2009
**Sølv
*VM i kjelkehockey 2008
**Sølv
*EM i kjelkehockey 2007
**Gull

*Paralympiske vinterleker 2006
**Sølv

*Ski-NM for funksjonshemmede 2006
**5.-plass i sitteski
**5.-plass i langrenn

## Æresbevisninger
*2007 – Oslo kommunes ærespris
*2008 – Oslo kommunes ærespris
*2009 – Oslo kommunes ærespris

## Referanser


## Eksterne lenker
*
Better Than Raw

***Better Than Raw*** er det tyske power metal-bandet Helloweens åttende studioalbum.

## Sporliste
# «Deliberately Limited Preliminary Prelude Period in Z» (1:45)
# «Push» (4:44)
# «Falling Higher» (4:45)
# «Hey Lord!» (4:06)
# «Don't Spit on My Mind» (4:23)
# «Revelation» (8:21)
# «Time» (5:41)
# «I Can» (4:38)
# «A Handful of Pain» (4:48)
# «Lavdate Dominvm» (5:09)
# «Midnight Sun» (6:20)

## Personell
*Andi Deris – Vokal
*Michael Weikath – Gitar
*Roland Grapow – Gitar
*Markus Grosskopf – Bass
*Uli Kusch – Trommer
### Andre medvirkende
* Jorn Ellerbrock – keyboard
* Tommy Hansen – keyboard
* Jutta Weinhold – bakgrunnsvokal
* Ralf Maurer – bakgrunnsvokal
* Christina Hahne – bakgrunnsvokal

## Eksterne lenker
*
Fylkesvei 6462

**Fylkesvei 6462** (**Fv6462**) går mellom Avløysa og Hallaren kirke i Frøya.

Den 4,2&nbsp;km lange kommunale strekningen mellom Avløysa og Fillingsneset var tidligere del av fylkesveien.

Før Trøndelag fylke ble opprettet 1. januar 2018 hadde veien betegnelsen Fylkesvei 411 (Sør-Trøndelag).

## Kommuner og knutepunkter

## Eksterne lenker
* Vegvesenets vegkart 
* 
*
Marc Dorion

**Marcus «Marc» Dorion** (født 22. juni 1987 i Ottawa) er en canadisk kjelkehockeyspiller.

Han ble født med ryggmargsbrokk (Spina bifida), som gir begrenset bruk av beina. Han begynte å trene ishockey på kjelke da han var 4 år gammel, på Children’s Hospital of Eastern Ontario, og har drevet med denne sporten siden dette. 

Da han vant gull i Paralympics 2006 var han kun 19 år gammel, og lagets yngste deltaker. Han har vært på det canadiske landslaget siden han var 16 år gammel. 

## Meritter
*Paralympiske vinterleker 2014
**Bronse i kjelkehockey

*Paralympiske vinterleker 2010
**4.-plass

*VM i kjelkehockey 2009
**Bronse

*VM i kjelkehockey 2008
**Gull

*Paralympiske vinterleker 2006
**Gull

*World cup i kjelkehockey 2005
**Sølv

*VM i kjelkehockey 2004
**4.-plass

## Eksterne lenker
* Profil hos den canadiske paralympiske komité
* Profil på Hockey Canada
* Profil på Vancouver 2010
Jelena Dokić

**Jelena Dokić** *Јелена Докић* (født 12. april 1983 i Osijek i daværende Jugoslavia) er en australsk kvinnelig tennisspiller.

Dokić ble kjent da hun sensasjonelt slo ut førsteseedede Martina Hingis i Wimbledon i 1999 i første omgang, hun vant med 6-2, 6-0. Dokić kom til kvartfinale og året etter i 2000 kom hun til semifinale. I 2001 spilte hun i sin hittil eneste Grand Slam-finale, double for damer i French Open. Sammen med Conchita Martinez tapte hun til Virginia Ruano Pascual og Paola Suárez med 2-6, 1-6.

## Referanser


## Eksterne lenker
* 
*
Fylkesvei 6460

**Fylkesvei 6460** (**Fv6460**) går mellom Titran og Nordskaget i Frøya. Veiens lengde er 15,1&nbsp;km. 

Før Frøyatunnelen ble åpnet 2000 var veien del av fylkesvei 716.

Før Trøndelag fylke ble opprettet 1. januar 2018 hadde veien betegnelsen Fylkesvei 410 (Sør-Trøndelag).

## Kommuner og knutepunkter

## Referanser


## Eksterne lenker
* Vegvesenets vegkart 
*
Tour de France 2001

Den **88. utgaven av [[Tour de France]]** ble arrangert i perioden 7. – 29. juli 2001.

Touren startet i Frankrike, men var innom Belgia i løpet av den første uka. Avslutningen var, som vanlig, på Champs-Élysées i Paris.

De største favorittene i forkant av løpet var amerikaneren Lance Armstrong og tyskeren Jan Ullrich. Andre sammenlagtkandidater var Joseba Beloki (Spania), Christophe Moreau (Frankrike) og Francesco Casagrande (Italia).  Blant de som ikke startet fordi deres lag ikke var tatt ut, var sveitseren Alex Zülle, den italienske klatreren Marco Pantani og den italienske sprinteren Mario Cipollini.

Armstrong vant det som i utgangspunktet var hans tredje sammenlagtseier på rad, men ble i 2012 fratatt seieren uten at ny vinner ble kåret. Erik Zabel vant poengkonkurransen og dermed sin sjette grønne trøye på rad.

## Etappene

## Trøyene dag for dag

## Referanser
Mark Noot

**Mark Noot** (født 28. januar 1975 i Kitchener i Ontario) er en canadisk kjelkehockeyspiller. Han spiller forsvar.

## Meritter
* VM i kjelkehockey 2009
** Bronse

* VM i kjelkehockey 2008
** Gull

* Paralympiske vinterleker 2006
** Gull

* World cup i kjelkehockey 2005
** Sølv

* VM i kjelkehockey 2004
** 4.-plass

## Referanser
Kvadratcentimeter

**Kvadratcentimeter** er en avledet SI-enhet for måling av areal. Symbolet for kvadratcentimeter er **cm²**.

Kvadratcentimeter er en enhet som brukes for å angi størrelsen av mindre flater. Betegnelsen kan være hensiktsmessig i forbindelse med registrering av hårtetthet i pels/hud. Innen idrett oppgis størrelser for lovlige sponsormerker i kvadratcentimeter.

1 cm² er lik:
* arealet av et kvadrat hvor hver side er en centimeter lang
* 100 mm²
* 0,01 dm²
* 0,000 1 m²

Og motsatt
* 1 mm² = 0,01 cm²
* 1 dm² = 100 cm²
* 1 m² = 10&nbsp;000 cm²
Renewi Tour

**Renewi Tour** er et etapperitt på sykkel i Nederland og Belgia som ble arrangert første gang i 2005 som en del av UCI ProTour. Rittet foregår i august og erstattet *Nederland rundt*.

Fra 2005 til 2016 het det **Eneco Tour** etter sponsoren av rittet, elektrisitetsleverandøren Eneco Energie, og fra 2017 til 2020 var **BinckBank** sponsor.

## Vinnere

## Eksterne lenker
*
Hammarvika

**Hammarvika** (lokalt også *Hamarvik*) er en bygd og et tettsted i Frøya kommune i Trøndelag. Tettstedet har  innbyggere per 1. januar , og er kommunens nest mest folkerike etter kommunesenteret Sistranda. Bygda har barnehage og grunnskole (Nabeita skole) som foruten Hammarvika dekker Bekken, Storhallaren og Flatval. På Nordhammaren ligger Frøya sykehjem fra 1985 som er kommunens viktigste institusjon for eldre som ikke bor hjemme. I 1930 ble et sykehjem for tuberkuløse bygd på Nordhammaren av Hamarvik og Sistranda NKS. I 1950 ble dette omgjort til føde-, syke- og aldershjem. Bygningen er i dag revet.

Hamarvik næringspark ble bygd ut blant annet med fyllmasse fra byggingen av Frøyatunnelen. På Frøya-siden kommer Frøyatunnelen fram i dagen i Hammarvika og den offisielle åpningen av tunnelen foregikk her den 23. juni 2000. Åpningen markerte også ferdigstillelsen av Fastlandsforbindelsen Hitra–Frøya.

## Referanser
Lada Samara

**Lada Samara** er en bilmodell fra den russiske bilprodusenten Lada. Modellen var i produksjon fra 1984 til 2004.

Modellen har hentet sitt internasjonale navn fra byen Samara, Russlands sjette største by og administrativt senter i Samara oblast. Til tross for Porsches deltakelse i motorkalibreringen ble aldri Samara like populær som Zhiguli-modellen i Vest-Europa, selv om modellen var motorteknisk robust og langt mer moderne enn den tradisjonelle Ladaen, som var basert på *[[Fiat]]*-modellen *[[Fiat 124|124]]* fra 1966. Samaraen hadde, i likhet med eldre modeller, en del svake punkter i konstruksjonen, særlig var det elektriske systemet sårbart.

Lada Samara kom i tre varianter: 3-dørs kombikupé (2108/2113), 5-dørs kombi-kupé (2109/2114) og 4-dørs sedan (21099/2115).

## Eksterne lenker
*
Rødspettegneis

**Rødspettegneis** er en dekorativ mørk bergart (gneis), med innslag av rødbrune granatkrystaller.

## Dannelse
Steinen ble dannet for ca. 1&nbsp;100 mill. år siden i en stor fjellkjede som nå er en del av Sørlandet.

Steinen består av rødbrun granat, sort amfibol og glimmer, mørke metalliske jernmineraler, lys kvarts og feltspat. Den mørke farven fremkom da væsker strømmet gjennom en sprekk i fjellet. Væskene reagerte med steinen, «spiste opp» kvartsen, og omgjorde granatene til amfibol i de nærmeste par centimetrene.

## Navnet
Steinstrukturen kan minne om kamuflasjefarven på en flyndre, og sammen med de røde granatene kan strukturen minne om skinnet på en rødspette.

## Bruk
Stein fra Haslatangen ble tatt ut i perioden 1890–1940 og brukt som gravstein. Uttaket av steinen var lite, og ble kun brukt på de lokale kirkegårdene på Sørlandet.
Metal Jukebox

***Metal Jukebox*** er et coveralbum fra det tyske power metal-bandet Helloween, utgitt i november 1999.  

## Sporliste
# «He's a Woman, She's a Man» (Scorpions) (3:14)
# «Locomotive Breath» (Jethro Tull) (3:56)
# «Lay All Your Love On Me» (ABBA) (4:37)
# «Space Oddity» (David Bowie) (4:52)
# «From Out Of Nowhere» (Faith No More) (3:20)
# «All My Loving» (The Beatles) (1:44)
# «Hocus Pocus» (Focus) (6:44)
# «Faith Healer» (Alex Harvey) (7:08)
# «Juggernaut» (Frank Marino) (4:51)
# «White Room» (Cream) (5:46)
# «Mexican» (Babe Ruth) (5:48)
# «Rat Bat Blue» (Deep Purple) (5:30)*
**Japansk bonusspor*

## Personell
*Andi Deris – Vokal
*Michael Weikath – Gitar
*Roland Grapow – Gitar
*Markus Grosskopf – Bass
*Uli Kusch – Trommer

## Eksterne lenker
*
The Dark Ride

***The Dark Ride*** er det tyske power metal-bandet Helloweens niende studioalbum, utgitt i oktober 2000. Dette er det siste albumet fra Helloween der Roland Grapow og Uli Kusch medvirker, da de fikk sparken fra bandet etter den påfølgende turneen.

## Sporliste
# «Beyond the Portal» (0:45)
# «Mr. Torture» (3:28)
# «All over the Nations» (4:54)
# «Escalation 666» (4:25)
# «Mirror Mirror» (3:44)
# «If I Could Fly» (4:09)
# «Salvation» (5:43)
# «The Departed (Sun is Going Down)» (4:36)
# «I Live for Your Pain» (4:00)
# «We Damn the Night» (4:06)
# «Immortal» (4:05)
# «The Dark Ride» (8:48)

## Personell
*Andi Deris – Vokal
*Michael Weikath – Gitar
*Roland Grapow – Gitar
*Markus Grosskopf – Bass
*Uli Kusch – Trommer

## Eksterne lenker
*
Cyril Raffaelli

**Cyril Raffaelli** (født 1. april 1974) er en traceur; en person som driver med parkour, stuntmann og kampsportutøver. Samarbeider ofte med Luc Besson og David Belle.

## Referanser

## Eksterne lenker
*
Jostein Børtnes

**Jostein Børtnes** (født 16. april 1937 i Hovin i Telemark) er professor emeritus i russisk litteratur ved Universitetet i Bergen. Gjennomførte Forsvarets russiskkurs.  Børtnes har publisert bredt innenfor feltene tidlig og moderne russisk litteratur, litteraturteori og gresk patristisk litteratur.  I den senere tiden har han arbeidet spesielt med Mikhail Bakhtin og Gregorios fra Nazianz.

## Eksterne lenker
Rabbit Don’t Come Easy

***Rabbit Don't Come Easy*** er det tyske power metal-bandet Helloweens tiende studioalbum.

Trommeslageren Mark Cross ble nødt til å forlate bandet på grunn av kronisk tretthetssyndrom og spilte derfor trommer kun på sangene «Listen to the Flies» and «Don't Stop Being Crazy». Mark Cross gjorde flere forsøk på å spille inn trommene på albumet, men hadde ikke nok energi og krefter til å fullføre det. Motörhead-trommeslageren Mikkey Dee (tidligere King Diamond)  spilte inn trommene på resten av albumet, men var aldri et fast medlem. Stefan Schwarzmann spiller trommene på bonussangene.

## Sporliste
# «Just a Little Sign» (4:26)
# «Open Your Life» (4:30)
# «The Tune» (5:37)
# «Never be a Star» (4:12)
# «Liar» (4:56)
# «Sun 4 the World» (3:58)
# «Don't Stop Being Crazy» (4:21)
# «Do You Feel Good» (4:24)
# «Hell Was Made in Heaven» (5:34)
# «Back Against the Wall» (5:46)
# «Listen to the Flies» (4:54)
# «Nothing to Say» (8:35)
*Den europeiske utgaven hadde bonussangen «Far Away», men den japanske hadde bonussangen «Fast as a Shark» som er en coverlåt av det tyske speed metal-bandet Accept.

## Personell
*Andi Deris – Vokal
*Michael Weikath – Gitar
*Sascha Gerstner – Gitar
*Markus Grosskopf – Bass
*Mikkey Dee – Session trommer
*Mark Cross – Trommer  på «Listen to the Flies» and «Don't Stop Being Crazy»
*Stefan Schwarzmann – Trommer på bonusspor

## Referanser


## Eksterne lenker
*
Fylkesvei 6464

**Fylkesvei 6464** (**Fv6464**) går mellom Bergli og Valen i Frøya.

Før Trøndelag fylke ble opprettet 1. januar 2018 hadde veien betegnelsen fylkesvei 412 (Sør-Trøndelag).

## Kommuner og knutepunkter

## Eksterne lenker
* Vegvesenets vegkart 
*
Worcester (Wes-Kaap)

**Worcester** i provinsen Wes-Kaap i Sør-Afrika er den største byen i Breede-dalen. Den har 76 894 innbyggere. Byen ligger 120 km nordøst for Cape Town ved N1–motorveien som går nordover til Johannesburg. Den er administrasjonssenter for Breede Valley kommune og er sentrum for Wes-Kaaps indre områders handelsaktivitet. Worcester ble grunnlagt i 1820 etter at to gårder, Roodewal og Langerug, ble slått sammen og oppkalt etter markien av Worcester, han var bror til Charles Somerset, guvernøren i Kappkolonien.

Byen ligger på 220 moh og ligger mellom elven Breede og Hex River-fjellene i nord. Dalen rundt er også den største vinproduserende regionen i Sør-Afrika og står for nesten 20% av landets vinproduksjon.

Worcester opplever mer ekstreme temperaturer enn Cape Town siden havets innflytelse blokkeres av fjellrekkene Du Toitskloof og Slanghoek i vest. Maksimumstemperaturen kan nå over 40°C. Sommeren er vanligvis tørr med sjeldne tordenstormer sent på sommeren, mens våren og høsten har milde temperaturer mellom 10°C og 25°C med en og annen regnskur. 

Vintrene er vindfylte og ofte kjølige til kalde, og det er vanlig med snø i høyder over 1000 moh. Maksimumstemperaturen varierer fra 10° til 17°C, mens minimum ligger rundt frysepunktet. Vinteren sørger for det meste av Worcesters 175 mm årlige nedbør. Byen ligger i en spesiell regnskygge, et fenomen som skyldes de høye fjellene rundt. Det meste av Breede-dalen får relativt rikelig med nedbør, fra 500 mm til over 1000 mm, men selve byen er tørr.

Worcesters økonomi fungerer primært til å tjene dens agrikulturelle samfunn. Den er også et transportknutepunkt og administrativt senter. KWVs brandydestilleri, det største av sitt slag i verden, ligger i Worcester. 

Worcester har to lokalt godt kjente skole, De La Bat skole for døve og Pioneer skole for blinde. De fleste i Worcester har afrikaans som morsmål med xhosa og engelsk språklige minoriteter.

De fleste av de mer velstående forstedene ligger mot nord, inkludert Fairway Heights, Panorama og Langerug. Sørsiden av byen forblir lavere middelklasse til fattig med flest xhosa og fargede grupper, mye av dette skyldes arven etter apartheid, i forstedene Zwelinthemba, Johnsons Park og Eselen Park. 


Fil:Karro_Pict1027.JPG|Karoo Desert National Botanisk hage
Fil:Karro_Pict1002.JPG|
Fil:Tylecodon Karro PICT0934.jpg|
Fil:Karro_PICT0936.JPG|


## Referanser

## Eksterne lenker
* Worcester Standard lokal avis på afrikaans
Bølgen (Ringerike)

**Bølgen** (gnr. 106 i Ringerike kommune) (av norrønt *belgr*, som betyr *dyreskinn*, *dyreskinnsekk*) er en gammel storgård i Øvre Haugsbygd, på grensen mot Åsbygda. Området rundt gårdsanlegget er også kjent som både **Bølgentoppen** og **Bølgenhøgda**, og det er rikt på fornminner.

Bølgen hadde opprinnelig matrikkelnummer 57 og ei landskyld på 2½ skippund tunge. Den tilhørte bygdas ''vín''-gårder og ble trolig ryddet i løpet av de første århundrene i vår tidsregning, men den er siden delt flere ganger. 

Gården ligger strategisk til på en naturlig høyde i landskapet og har fritt utsyn over store deler av både Ringerike og Hadeland, langs fylkesvei 241. Beliggenheten bekrefter at gården en gang i tiden må ha vært betydningsfull på Ringerike. Like ved gården løper også sporene etter den gamle kongeveien over Ringerike til Hadeland.

Flere større gravhauger finnes i umiddelbar nærhet av gården, som kan ha vært et betydelig høvdingsete i fordums tid. Like ved ble blant annet det berømte Gjermundbufunnet fra vikingtiden gjort i 1943. Det rike gravfunnet har i ettertid ført til en rekke teorier omkring hvem høvdingen i grava var, og hvor han bodde. En av teoriene går ut på at det må ha været en av Harald Hårfagres sønner som satt der, men hverken denne eller andre teorier har latt seg bevise.

Bølgen nevnes i en rekke gamle diplomer fra senmiddelalderen, blant annet som *Bæilghini* i 1334, som *Bœylghini* i 1358, som *Belgenæ* i 1488, som *Belgennæ* i 1489, og som *Bylghene* i 1511. Trolig er det også Halvard på Bølgen (*Haluardr a Ylghini*) som nevnes som vitne i et middelalderdiplom datert 11. juli 1337.

Gården nevnes dessuten i Norske Regnskaber og Jordebøger fra det 16de Aarhundrede, som i 1528 da oppsitteren *Esthenn paa Belien* i *Wangsbydhenn* måtte ut med ett lodd sølv i skatt (NRJ. IV 147), samt i flere dokumenter fra tiden etter reformasjonen. Vangsbygd og Vangsfjerdingen er i så måte to tidligere navn på Haugsbygd.

På 1600-tallet var Bølgen fortsatt blant bygdens fullgårder, men i 1680 blir de tre eierpartene i gården solgt til Truls Gulbrandsen som blir eneeier. Senere havnet gården over i Tryg Hansen Gulleruds eie. Han var sønn av Hans Jacob Gullerud Stockfleth, som stammet fra den dansk-norske slekten Stockfleth, og som hadde kjøpt og bosatt seg gården på Gullerud på Norderhov. Hans far var igjen Jacob Eggertsen Stockfleth, som var fogd i Gudbrandsdalen og på Hadeland, før han senere ble rådmann og borgermester i Christiania. Han mottok også Viul hovedgård i gave av kong Christian IV i 1646. Litt innpå 1730-tallet delte han gården mellom sønnene Truls og Hans Trygesen, hvis etterslekt siden har sittet der og tatt navn etter gården. Etter dette framstår Bølgen som to gårder, Søndre Bølgen og Nordre Bølgen, og begge gårdene har forblitt storgårder i området helt frem til idag.

## Se også
* Bølgenhøgda, lokal vei ved Bølgen
* Bølgenveien, lokal vei ved Bølgen
* Liste over gårder i Ringerike

## Referanser




## Eksterne lenker
* 
* 
*
Mr. Ego (Take Me Down)

***Mr. Ego (Take Me Down)*** er det tyske power metal-bandet Helloweens andre EP. EP-en ble kun gitt ut i Europa.

## Sporliste
# «Mr. Ego (Take Me Down)» (7:03)
# «Where The Rain Grows» (4:47)
# «Can't Fight Your Desire» (3:46)
# «Star Invasion» (4:47)

## Personell
*Andi Deris – Vokal
*Michael Weikath – Gitar
*Roland Grapow – Gitar
*Markus Grosskopf – Bass
*Uli Kusch – Trommer
Hellesvik

**Hellesvik** (eller **Hellesvika** eller **Hellesvikan**) er et sted i Frøya kommune i Trøndelag.

Stedet har trolig navn etter en enkelt person; *Herleik* eller *Helleik*, eventuelt av *hellir*, *hallar, utoverhengande berg* fra geografien i *Hallarvika* der gården *Hellesvikan* lå. Første faste bosetning fra 1618 til 1660, deretter flere perioder uten bosetning fram til 1850-tallet.

Hellesvik blir ofte inkludert i det nærliggende tettstedet Nesset. Veidele der  til Hammarvika (via Sistranda) og  til Hammarvika (via Nordskag) møtes. Fv438 til Strømøy via Sletta kirke (5 km).

Idrettsplass med barnehage, og vanntårn på *Urdaheia* med utkikkspunkt som gir fritt syn over hele øst-Frøya, samt utover Frohavet i nordøst og Frøyhavet i nord samt fiskeværene Sula, Bogøy og Mausund.

## Referanser
David Buck

**David Buck** (født 17. oktober 1936, død 27. januar 1989) var en engelsk skuespiller. Han er mest kjent for å ha gitt sin stemme til karakteren *Gimli* i den animerte Ringenes Herre-filmen fra 1978. Buck døde av kreft i 1989.

## Referanser


## Eksterne lenker
*
Bedford High School

**Bedford High School** er en offentlig skole i Bedford, Ohio i USA. Berømte tidligere elever inkluderer skuespiller Halle Berry og NFL-spillerne Chris Chambers og Lee Evans.
Keeper of the Seven Keys – The Legacy

***Keeper of the Seven Keys &ndash; The Legacy*** er det tyske power metal-bandet Helloweens ellevte studioalbum. Dette er et dobbelalbum, og som albumets tittel antyder er dette en slags fortsettelse av *[[Keeper of the Seven Keys Part I]]* fra 1987 og *[[Keeper of the Seven Keys Part II]]* fra 1988. Musikkstilen dreies her mere mot progressiv metal enn på de foregående albumene. 

Sangen «Occasion Avenue» inneholder en sampling med gamle opptak av tidligere vokalist Michael Kiske. Candice Night, kona til Ritchie Blackmore og medlem av gruppen Blackmore's Night, er gjestevokalist på sangen «Light the Universe». 

## Sporliste
**Disk 1**
# «The King for a 1000 Years» (13:54)
# «The Invisible Man» (7:17)
# «Born on Judgment Day» (6:14)
# «Pleasure Drone» (4:08)
# «Mrs. God» (2:55)
# «Silent Rain» (4:21)

**Disk 2**
# «Occasion Avenue» (11:04)
# «Light the Universe» (5:00)
# «Do You Know What You're Fighting for?» (4:45)
# «Come Alive» (3:20)
# «Shade in the Shadow» (3:24)
# «Get It Up» (4:13)
# «My Life For One More Day» (6:51)

## Personell
*Andi Deris – Vokal og keyboard
*Michael Weikath – Gitar
*Sascha Gerstner – Gitar og keyboard
*Markus Grosskopf – Bass
*Dani Löble – Trommer
### Øvrige medvirkende
* Candice Night – Gjestevokalist på «Light the Universe»
* Oliver Hartmann – Bakgrunnsvokal
* Olaf Senkbeil – Bakgrunnsvokal
* Friedel Amon – Keyboard

## Eksterne lenker
*
Randi Brænne

**Randi Brænne** (født 26. mai 1911 i Kristiania, død 1. juni 2004 i Oslo) var en norsk skuespiller.

## Liv og arbeid
Hennes friskhet og talent ble oppdaget da hun opptrådte på en russerevy i Oslo i 1930. Gjennombruddet kom i filmen *Vi som går kjøkkenveien* i 1933, og hun fikk straks tilbud fra flere norske teatre. Hun scenedebuterte ved Det Nye Teater 1934 og spilte senere ved Den Nationale Scene, Chat Noir,  Trøndelag Teater og Carl Johan Teatret. Siden gikk turen til Leif Justers Edderkoppen og etter hvert Centralteatret, hvor hun ble en av 1940- og 1950-tallets store norske divaer innen revy og lystspill.

Fra 1964 og til pensjonsavgang i 1982 var hun fast engasjert ved Riksteatret. Der spilte hun store roller som Linda i *En handelsreisendes død* og Lavinia i *Det lykkelige valg*. Etter at hun ble pensjonist arbeidet hun i årevis på Seniorteatret og Det åpne teater. Så sent som i 1996 la hun ut på en ny turné med Riksteatret, da hun ble engasjert som tjenestepiken Berte i Ibsens *[[Hedda Gabler]]*. Til tross for at Randi Brænne da var 84 år gammel og hadde bak seg hele 64 år ved scenen, var dette hennes første Ibsenrolle.

Brænne hadde en rekke filmroller over en periode på seksti år, blant hennes mest kjente filmer er *Ung flukt* og *Bussen*. Hun leste inn flere lydbøker på 1980- og 90-tallet, og ble tildeltLydbokinnleserprisen fra Norges Blindeforbund for sin innsats.

Randi Brænne var gift med to skuespillerkolleger, Frithjof Fearnley (1896–1971) og Frank Robert (1918–2007). I sitt første ekteskap fikk hun sønnene John Yngvar Fearnley (1940–), som også er skuespiller, og Lars Fearnley (1942–). Hennes søster Berit Brænne (1918–1976) og nevøen Trond Brænne (1953–2013) var også i samme bransje. Berit og Trond Brænne er også kjent som barnebokforfattere.

Randi Brænne var den første som spilte inn stemmen til den automatiske telefontjenesten «Frøken Ur» i 1935. I 1992 ble stemmen overtatt av Kristin Johnson. Tjenesten opphørte i januar 2007.

## Filmografi (utvalg)
* 1933: *[[Vi som går kjøkkenveien (film)|Vi som går kjøkkenveien]]*
* 1935 – *[[Du har lovet mig en kone!]]*
* 1932 – *[[Fantegutten]]*
* 1934 – *[[Synnøve Solbakken]]*

## Referanser


## Eksterne lenker
* 
*